Witlik si alle den, de dessen breff sien ader horen lesen, dat jk Wybrudde, anders geheten Kortvmme, bekenne in dessem breue, dat my Mertin Abramsson vnde Olof Mattisson hebben gegunt vnde gelent van Jakob Abramsson wegen vir gud, also Steynberch, Lelles, Quiuis vnde Ayzenpe, uppe de gnade vnde gunst Jacob Abramsson, in sulker achte, wenne Jacob Abramsson effte sine erfnamen efte jemant van siner efte van erer wegen desse gud esschet van my efte van mynne erfnamen, so sal jk vnde wil vnde myne erfnamen desse gud antwerden Jacob Abramsson efte sinen erfnamen mit guden willen jn alle der mate, also my Jacob Abramsson desse gud geantwerdet heft sunder enyger leye vortoth vtgenomen alle arge list vnde wedderrede. Jtem so danke jk mit alle myne erfnamen Jacob Abramsson vnde sinen erfnamen vor alle ere vnde gud mit allen dingen, also dat ik eder myne erfnamen Jacob Abramsson efte sine erfnamen nummer sal ader wil schuldigen efte nemmat van myner wegen to ewigen tiden. To merer bewisinge vnde tuchnisse so hebbe jk Wibrudde, anders geheten Kortvmme, gebeden de beschedenen, wolbeloueden manne Jons Hintzekensson vnde Sticholauer dat se erer ingezegel mit mynne ingezegel an dessen breff hebben gehangen. Datum Abow anno Domini m°ccc° nonagesimo octauo, in dominica ante festum beati Georgij martiris.